9. schôdza NR SR - 12.deň - B. popoludní
Dátum: 2024-02-20
Poslanec: Kleinert, Dana (PS)
Druh vystúpenia: Vystúpenie v rozprave

46. Ďakujem veľmi pekne. Vážený pán predsedajúci, pán minister, vážené poslankyne, poslanci, ako sme sa už vyjadrili v predchádzajúcej rozprave, ono, Slovensko sa nachádza na rozmedzí, kedy na jednej strane čelí problému s nedostatkom miest v materských školách pod správou obcí, dokonca aj niekedy s nedostatkom škôlok ako takých, pričom za dverami máme demografické dáta, ktoré nám hovoria, že tento problém môže byť v niektorých mestských častiach či obciach už dokonca úplne neaktuálny. No a nad tým všetkým však máme dieťa, kde náš najväčší záujem je jeho predprimárne vzdelávanie, kde je garantovaná a deklarovaná účasť dieťaťa na programe predprimárneho vzdelávania a programoch starostlivosti. V samospráve mestskej časti Bratislava-Staré Mesto musíme každoročne odmietnuť niekoľko desiatok žiadostí o zápis, pričom práve Bratislava je z ekonomického hľadiska cieľom mnohých ľudí z tejto krajiny, ktorí tu ostanú žiť a zakladajú si rodiny. Oni často nemajú podpornú sieť starých rodičov či iné rodiny, a tak sú na predškolské zariadenia nutne odkázaní. Ale ono to má aj inú stránku a tou sú tie skreslené žiadosti vo svetle možnosti výberu rodičov, či už na škôlku obecnú, alebo súkromnú, pretože na konci dňa sa nám môže stať aj taká situácia, že máme, aj sa nám stáva, že máme obrovský nadzáujem o prijatie detí, ale v septembri pri nástupe sa ukáže, že ich nastúpi dokonca menej, ako deklarovali, nech už je dôvod ľudí akýkoľvek, pretože životné situácie máme všetci rôzne. Pre samosprávy je však takáto situácia nedobrá, pretože si ich samospráva nevie dobre plánovať kapacity či rozvoj, nehovoriac o strese, ktorý každoročne riaditelia a riaditeľky škôlok majú; to reflektujem teda konkrétnu skúsenosť u nás v Starom Meste. Inde môžu byť zas problémy či iné výzvy špecifické pre daný región a vieme, že sú. Myslíme si však, že tento návrh zákona, ideálne v kombinácii s predchádzajúcim návrhom zákona, číslo parlamentnej tlače 178, takýmto situáciám vie napomôcť riešiť ich. Predložený návrh má za cieľ vytvoriť systém, ktorý umožní samosprávam získať detailný a presný prehľad o situácii v materských školách, ktoré spadajú do ich zriaďovateľskej pôsobnosti. Tento systém by mal byť založený nielen na počte žiadostí od rodičov, ktoré boli zamietnuté, ale aj na konkrétnych zoznamoch detí a ich zákonných zástupcov vrátane relevantných informácií, samozrejme, aj všetko, všetko v súlade s GDPR. Predložený návrh zmeny zákona má za cieľ urobiť proces udelenia predĺženého rodičovského príspevku transparentnejším. Podľa tohto návrhu bude o udelení tohto príspevku rozhodovať príslušný orgán na základe trvalého bydliska žiadateľa, a to na základe oficiálneho potvrdenia od obce, ktoré potvrdzuje konečné rozhodnutie riaditeľa či riaditeľky danej materskej školy o tom, že dieťa nebolo prijaté do predškolského zariadenia. Toto je presne ten problém, keby na... kedy napríklad my v Starom Meste máme 19 materských škôlok, kedy naozaj sa môže stať, že tie rozhodnutia sú rôzne, a treba ich teda zladiť do jedného. Z pohľadu efektivity vynakladania prostriedkov štátu sa prostredníctvom tohto návrhu zabezpečí efektívny spôsob kontroly pri vyplácaní tzv. predĺženého rodičovského príspevku. Podľa súčasnej právnej platnej úpravy musí osoba žiadajúca o rodičovský príspevok predložiť rozhodnutie riaditeľa alebo riaditeľky materskej školy o neprijatí dieťaťa, na základe ktorého Úrad práce a sociálnych vecí rozhoduje o priznaní či nepriznaní nároku na tento príspevok. Ministerstvo školstva posudzuje rozsah problému na základe počtu odmietnutí žiad... odmietnutých žiadostí o prijatie do materskej školy. Tento prístup však, ako sme tu všetci spomínali, môže viesť a vedie k nesprávnym zámerom, keď... záverom, keďže rodičia často podávajú viaceré žiadosti pre to isté dieťa v snahe zabezpečiť mu miesto v niektorej z materských škôl, mať skrátka istotu. A tak skutočný počet nedostupných miest môže byť skreslený, keďže rodičia, ak majú tú možnosť, posielajú viacero prihlášok v Starom Meste, ako som spomínala, máme napríklad 19 škôlok, rodič má nárok na podanie prihlášky na všetkých 19 naraz. Bežná prax je duplicita prihlášok na dve-tri škôlky, to je akože úplne že štandard. Z toho je jasné, že každoročne je reálny počet detí čakajúcich na miesto nižší, pretože každé dieťa napokon nastúpi iba do jednej škôlky. A dokonca si niekedy rodič nakoniec ani nemusí vybrať tú škôlku obecnú, ale súkromnú. To je to, čo som už spomínala, že častokrát sa nám v septembri stane, že máme úplne inú situáciu, ako vyzerala v máji. V súčasnom stave je náročné získať presné údaje o počte detí, ktorým nebolo umožnené navštevovať obecné materské školy kvôli neúplným a skresleným štatistikám založených len na tých zamietnutých žiadostiach o prijatie. Pre lepšie plánovanie kapacít materských škôl je pre samosprávy a štátne orgány dôležité mať podrobnejší pohľad na reálny počet prijatých a odmietnutých detí. To by im umožnilo efektívnejšie pristupovať k rozvoju predškolského vzdelávania, čo nevyžaduje vždy len výstavbu nových objektov. Je tam aj nedostatok kvalifikovaného personálu, ktorý by pracoval v týchto zariadeniach. Je to rovnako veľký problém a takisto je problém výzva s vytváraním nových alebo rozširovaním tých existujúcich materských škôl. Tento trend potvrdzuje prognózy a dáta, a to na dlhodobej úrovni, preto my musíme analyzovať a tiež revidovať podporné systémy pre rodiny, ktoré máme v súčasnosti k dispozícii. Tam reflektujeme práve predchádzajúcim návrhom zákona aj týmto. Myslím si, že sme povinní hľadať nástroje, ktoré rodinám s deťmi rýchlo, procesne jednoducho a adresne pomôžu. Budú motivujúce a majú potenciál na vydrža... na vytvorenie udržateľného a odolného, funkčného, podporného prostredia pre všetky rodiny s deťmi. Tým je napríklad teda adresná finančná pomoc rodinám s deťmi v období predprimárneho vzdelávania, o ktorej tu stále hovoríme, aby si sami mohli vybrať, kam svoje dieťa umiestnia, a bolo by to pre nich aj finančne dostupné. Z pohľadu štátu platitelia predĺženého rodičovského príspevku, čo sú teda regionálne úrady práce, sociálnych vecí a rodiny príslušné podľa trvalého pobytu oprávnenej osoby, sú zároveň oprávnení si túto evidenciu od obcí vyžiadať, nakoľko táto obsahuje aj údaje o zákonných zástupcoch dieťaťa, ako už spomínala kolegyňa Petrík. Vďaka kompletnej evidencii sa obciam otvára možnosť spolupracovať v rámci regionálnych združení obcí, najmä susediace obce z tohto môžu veľmi profitovať pri vyhodnocovaní štatistických údajov a kapacít materských škôl v rámci regiónu. Toto prinesie možnosti efektívnych riešení pri plánovaní kapacít v zariadeniach tohto predprimárneho vzdelávania a to je naozaj nemalá vec. Takže v súhrne navrhovaný zákon súvisí s predchádzajúcim návrhom zákona, číslo parlamentnej tlače 178, a pomáha samosprávam v lepšom a efektívnejšom rozhodovaní na základe reálnych dát a rovnako tak pomáha efektivite pri výdavkoch štátu pri tzv. predĺženom rodičovskom príspevku. Preto si vás týmto, kolegyne a kolegovia, dovoľujeme v mene predkladateľov požiadať o podporu tomuto návrhu zákona. Ďakujem za pozornosť.